[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.2.2008

SEC(2008) 243

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Συνοδευτικό έγγραφο στην Πρόταση για Απόφαση του Ευρωπαϊκού Κοινοβουλίου και του Συμβουλίου για τη θέσπιση πολυετούς κοινοτικού προγράμματος σχετικά με την προστασία των παιδιών που χρησιμοποιούν το Ίντερνετ και άλλες τεχνολογίες επικοινωνιών ΠΕΡΙΛΗΨΗ ΤΗΣ ΕΚΤΙΜΗΣΗΣ ΕΠΙΠΤΩΣΕΩΝ {COM(2008) 106 τελικό}{SEC(2008) 242}

Ιστορικό

Το προτεινόμενο νέο πρόγραμμα έχει ως γενικό στόχο να προαγάγει την ασφαλέστερη χρήσης του Ίντερνετ και άλλων τεχνολογιών επικοινωνιών (εφεξής αποκαλούμενων « επιγραμμικές τεχνολογίες »), ιδιαίτερα από παιδιά.

Η τρέχουσα κατάσταση: δράση της Επιτροπής

Σε επίπεδο πολιτικής, η Επιτροπή, χάρη στο έργο της που άρχισε το 1966, πέτυχε να τοποθετήσει τα θέματα που αφορούν την ανάπτυξη ασφαλέστερου Ίντερνετ σε μόνιμη θέση στο θεματολόγιο της ΕΕ και των κρατών μελών. Το έργο αυτό συμπληρώθηκε από δύο προγράμματα, το σχέδιο δράσης για ασφαλέστερη χρήση του Ίντερνετ (1999-2004) και το πρόγραμμα Safer Internet plus (2005-2008). Έχει αναγνωριστεί ευρύτερα η προνοητικότητα της Επιτροπής να αναγνωρίσει έγκαιρα, στην πορεία ανάπτυξης του Ίντερνετ, θέματα συναφή με τους κινδύνους που παρουσιάζει το επιγραμμικό περιβάλλον για τα παιδιά.

Η δρομολόγηση εθνικών γραμμών βοήθειας και η ανάπτυξη κόμβων ευαισθητοποίησης σχεδόν σε όλα τα κράτη μέλη της ΕΕ θεωρείται ως ένα από τα κύρια επιτεύγματα[1]. Σύμφωνα με έρευνα, παρατηρείται, κατά τη διάρκεια των τελευταίων ετών, αύξηση του επιπέδου ευαισθητοποίησης του κοινού. Οι πλέον προβεβλημένες εκδηλώσεις είναι οι ετήσιες ημέρες που αφιερώνονται στην προβολή της ασφαλέστερης χρήσης του Ίντερνετ, στις οποίες σημειώνεται έντονη διεύρυνση της συμμετοχής.

Οι πρωτοβουλίες αυτορύθμισης, τις οποίες ενθάρρυνε η Επιτροπή, αποδείχθηκαν «εξαιρετικά επιτυχείς» και «διευκόλυναν την εντυπωσιακή μεταστροφή προς την κατεύθυνση ευρύτατης ευαισθητοποίησης μεταξύ των παροχών υπηρεσιών»[2].

Η τρέχουσα κατάσταση: νομοθεσία

Τα παιδιά διατρέχουν κίνδυνο όταν εκτίθενται σε παράνομο περιεχόμενο και συμπεριφορά ή σε νόμιμο αλλά βλαβερό περιεχόμενο και συμπεριφορά. Η ΕΕ (και το Συμβούλιο της Ευρώπης) έχει ορίσει ορισμένα πρότυπα σε ευρωπαϊκή κλίμακα, αποσαφηνίζοντας θέματα νομικού χαρακτήρα μέσω διάφορων συστάσεων και οδηγιών που αφορούν την προστασία των ανηλίκων και της ανθρώπινης αξιοπρέπειας, το ηλεκτρονικό εμπόριο, την προστασία της ιδιωτικής ζωής και των ηλεκτρονικών επικοινωνιών, καθώς και εικόνες σεξουαλικής κακοποίησης παιδιών.

Ο κατάλογος των νομοθετικών μέτρων καλύπτει επαρκώς το πεδίο της επιγραμμικής προστασίας των παιδιών. Στην εκτίμηση του αντίκτυπου δεν εξετάζεται , κατά συνέπεια, η ανάγκη λήψης νέων νομοθετικών μέτρων. Πραγματεύεται τρόπους συμπλήρωσης και όχι επανάληψης όσων έχουν ήδη αποφασισθεί με νομοθετικά μέσα. Το προβλεπόμενο νέο πρόγραμμα αποβλέπει στην ανάληψη δράσης.

Διδάγματα από το παρελθόν

Τα προηγούμενα προγράμματα αξιολογήθηκαν αρκετές φορές από ανεξάρτητους εμπειρογνώμονες, οι οποίοι διατύπωσαν συγκεκριμένες συστάσεις. Περαιτέρω συστάσεις αντλήθηκαν από τρεις έρευνες του Ευρωβαρόμετρου. Τα διδάγματα αυτά έχουν ληφθεί υπόψη κατά τον καθορισμό των παρακάτω στόχων.

Διαδικαστικά θεματα και διαβουλευση με ενδιαφερομενα μερη

Η Επιτροπή δρομολόγησε διαβούλευση των ενδιαφερομένων μερών, η οποία αποτελέστηκε από μια επιγραμμική δημόσια διαβούλευση που διήρκεσε από τις 12 Απριλίου έως τις 7 Ιουνίου 2007, καθώς και το Safer Internet Forum 2007 (Λουξεμβούργο, 20-21 Ιουνίου 2007).

Η επιγραμμική δημόσια διαβούλευση διαρθρώθηκε γύρω από τρία θέματα:

- Καταπολέμηση παράνομου περιεχόμενου

- Καταπολέμηση βλαβερού περιεχομένου

- Περιεχόμενο που δημιουργούν οι χρήστες και επιγραμμική επικοινωνία.

Το Safer Internet Forum είναι ένα ευρωπαϊκό φόρουμ συζητήσεων για εκπροσώπους του κλάδου, αρχές εφαρμογής του νόμου, οργανισμούς πρόνοιας για παιδιά και υπεύθυνους για τη χάραξη πολιτικής, με σκοπό την ανταλλαγή εμπειριών και γνώσεων. Το φόρουμ του 2007 εστιάστηκε σε συγκεκριμένους κινδύνους για τα παιδιά, οι οποίοι σχετίζονται με τη χρήση επιγραμμικών τεχνολογιών.

Κατά τη διάρκεια της διαδικασίας εκτίμησης του αντίκτυπου, η επικεφαλής ΓΔ υποστηρίχθηκε από διευθύνουσα ομάδα αποτελούμενη από μέλη των υπηρεσιών της Επιτροπής που πραγματεύονται συναφή πεδία και νομικά, διαδικαστικά και θέματα προϋπολογισμού.

Ορισμός του προβληματοσ

Ανάλυση του προβλήματος

Η ταχεία ανάπτυξη του Ίντερνετ και άλλων τεχνολογιών πληροφοριών και επικοινωνιών συνέβαλε στην δημιουργία ενός εντελώς νέου τομέα της οικονομίας. Μολονότι το γεγονός αυτό συμβάλλει σημαντικά στην οικονομική ανάπτυξη της Ευρώπης, περιλαμβάνει επίσης και μια αρνητική πτυχή που μπορεί να πλήξει αισθητά τους πλέον ευάλωτους – τα παιδιά.

Ως χρήστες επιγραμμικών τεχνολογιών, τα παιδιά και οι νέοι μπορούν να θεωρηθούν αποδέκτες, συμμέτοχοι και συντελεστές στο επιγραμμικό περιβάλλον. Ως αποδέκτες μπορεί να εκτεθούν σε περιεχόμενο που ενδέχεται να θεωρηθεί βλαβερό γι’ αυτά, και μπορεί να τους προξενήσει σημαντικό τραυματισμό ή να τους παρακινήσει να βλάψουν τον εαυτό τους ή άλλους. Ως συμμέτοχοι , λαμβάνουν μέρος στην επικοινωνία με άλλους στο επιγραμμικό περιβάλλον, συμπεριλαμβανομένων δυνητικών δραστών κακοποίησης που χρησιμοποιούν επιγραμμικές τεχνολογίες για να εντοπίζουν παιδιά. Ως συντελεστές , τα παιδιά παράγουν περιεχόμενο με δημιουργικό τρόπο και ενδέχεται να βλάψουν άλλους με παρενόχληση/εκφοβισμό και κακοποίηση.

Οι νέες τεχνολογίες περιλαμβάνουν την διαρκώς αυξανόμενη ισχύ επεξεργασίας και χωρητικότητα των υπολογιστών, ενώ η ευρυζωνική τεχνολογία παρέχει τη δυνατότητα διανομής πολύμορφου περιεχόμενου, όπως το βίντεο, και την αυξανόμενη χωρητικότητα των κινητών τηλεφώνων της τελευταίας, τρίτης γενιάς. Οι αλλαγές στο επιγραμμικό περιβάλλον θα οδηγήσουν σε νέες χρήσεις των τεχνολογιών και νέους κινδύνους για τα παιδιά.

Οι τεχνολογίες, τα δίκτυα επικοινωνιών, τα μέσα επικοινωνίας, το περιεχόμενο, οι υπηρεσίες και οι συσκευές πλησιάζουν μεταξύ τους σε διαρκώς μεγαλύτερο βαθμό εξαιτίας της ψηφιακής σύγκλισης. Το γεγονός αυτό θα προσφέρει στους χρήστες τη δυνατότητα αλληλεπίδρασης μέσω τεχνολογικών πλατφορμών και πρόσβασης στο Ίντερνετ από διάφορες συσκευές· κατά συνέπεια, καθιστά τα παιδιά ευάλωτα από περισσότερα σημεία πρόσβασης. Ορισμένες εντυπωσιακές αλλαγές στη χρήση επιγραμμικών τεχνολογιών έχουν ήδη προξενήσει νέες και σοβαρές καταστάσεις κινδύνου για τα παιδιά. Οι ιστότοποι κοινωνικής δικτύωσης, λ.χ., συνδυάζουν διάφορες λειτουργίες, οι οποίες κατά το παρελθόν έπρεπε να προσπελαστούν ξεχωριστά. Οι δυνατότητες αυτές αποτελούν αντικείμενο εντατικής χρήσης από τα παιδιά, τα οποία έχουν να αντιμετωπίσουν μια σειρά από νέες επικίνδυνες καταστάσεις.

Ο όγκος και οι τύποι του διανεμόμενου περιεχομένου αυξάνονται. Το επίπεδο χρήσης επιγραμμικών τεχνολογιών αυξάνεται, ιδίως μεταξύ των παιδιών. Ανάλογη αύξηση φαίνεται ότι υπάρχει και σε υλικό όπου απεικονίζεται σεξουαλική κακοποίηση παιδιών , ενώ φαίνεται ότι διαφοροποιούνται τα μέσα επιγραμμικής διάδοσης. Το Ίντερνετ έχει καταστεί ένα από τα κύρια κανάλια διανομής.

Τα τεχνικά εργαλεία είναι απαραίτητο στοιχείο μιας πολύπτυχης πολιτικής ασφάλειας στο Διαδίκτυο. Ο κλάδος είναι σημαντικός συντελεστής στο πεδίο της επιγραμμικής ασφάλειας των παιδιών· τα συστήματα αυτορύθμισης συνιστούν, π.χ. ελπιδοφόρο τρόπο περιορισμού του παράνομου περιεχομένου και της πρόσβασης σε αυτό.

Ως καίριο στοιχείο κάθε πολιτικής στο συγκεκριμένο πεδίο πρέπει αναπόφευκτα να δοθεί στα παιδιά η δυνατότητα να αντιμετωπίσουν τους κινδύνους που τα απειλούν. Η ευαισθητοποίηση και η εκπαίδευση στη διαδικτυακή ασφάλεια πρέπει να καταστούν αποτελεσματικότερες και συστηματικότερες στην ΕΕ.

Υφίσταται αξιοσημείωτη έλλειψη συγκριτικών δεδομένων, στοιχείων και στατιστικών σε επίπεδο ΕΕ. Οι υφιστάμενες γνώσεις δεν ομαδοποιούνται σε κλίμακα ΕΕ. Έρευνες που βρίσκονται σε εξέλιξη στα κράτη μέλη δεν συντονίζονται σε πλαίσιο ΕΕ. Σειρά θεμάτων παραμένουν ακόμα αδιερεύνητα. Οι απόψεις των ίδιων των παιδιών σχετικά με τον τρόπο που βιώνουν τις επιγραμμικές τεχνολογίες, καθώς και για τον τρόπο με τον οποίο προσλαμβάνουν και πραγματεύονται τους κινδύνους πρέπει να γίνουν καλύτερα αντιληπτές κατά την εκπόνηση των μέτρων πολιτικής.

Συγκεκριμένοι κίνδυνοι για τα παιδιά και τους νέους

Οι κίνδυνοι που μπορούν να συναντήσουν τα παιδιά στην επιγραμμική επικοινωνία ή κατά τη χρήση κινητών τηλεφώνων εξαρτώνται από το είδος των δραστηριοτήτων τους. Στους κινδύνους αυτούς περιλαμβάνεται η έκθεση σε βλαβερό περιεχόμενο, η παρότρυνση για ανάρμοστη, βλαβερή ή επικίνδυνη συμπεριφορά, η αποκάλυψη πληροφοριών προσωπικού χαρακτήρα, η διαδικτυακή παρενόχληση/εκφοβισμός, η διαφήμιση και υψηλές δαπάνες, κίνδυνοι για την ασφάλεια, εσφαλμένη εκτίμηση των πηγών πληροφοριών, η τηλεφόρτωση που συνεπάγεται παραβίαση πνευματικών δικαιωμάτων, η συναναστροφή με βλέψεις σεξουαλικής κακοποίησης, συγκεκριμένοι κίνδυνοι συναφείς με χρήση κινητών τηλεφώνων, κίνδυνοι για την υγεία, τοξικομανία και άλλοι. Η σοβαρότερη πτυχή είναι το υλικό σεξουαλικής κακοποίησης παιδιών, το οποίο διαδίδεται και διατίθεται εμπορικά μέσω επιγραμμικών τεχνολογιών.

Ποιος πλήττεται; Ομάδες στόχου

Η κύρια ομάδα στόχου του προτεινόμενου προγράμματος θα είναι τα παιδιά και οι νέοι. Δεν είναι όμως τα παιδιά οι μόνοι αποδέκτες· περιλαμβάνονται επίσης:

- Γονείς, κηδεμόνες, διδάσκοντες

- Κρατικές αρχές

- Ο κλάδος

- Μη κυβερνητικοί οργανισμοί

- Πανεπιστήμια και ερευνητικά ιδρύματα.

Στόχοι

Γενικός στόχος

Το προτεινόμενο νέο πρόγραμμα έχει ως γενικό στόχο τη βελτιωμένη προστασία των παιδιών έναντι κινδύνων που μπορούν να προκύψουν από τη χρήση επιγραμμικών τεχνολογιών. Η προβλεπόμενη πρωτοβουλία θα έχει τέσσερις επιμέρους στόχους :

1. Περιορισμός του παράνομου περιεχομένου και αντιμετώπιση βλαβερής επιγραμμικής συμπεριφοράς

2. Προαγωγή ασφαλέστερου επιγραμμικού περιβάλλοντος

3. Ευαισθητοποίηση του κοινού

4. Συγκρότηση βάσης γνώσεων.

Ως συμπληρωματικοί επιχειρησιακοί στόχοι προσδιορίζεται σειρά στόχων που αναμένεται ότι θα διευκολύνουν την επίτευξη των παραπάνω.

Στρατηγικές επιλογεσ πολιτικησ

Διατύπωση πολιτικών επιλογών

Οι υπηρεσίες της Επιτροπής εξέτασαν τέσσερις επιλογές:

- Επιλογή 1 : Καμία αλλαγή – συνέχιση των δραστηριοτήτων στο πεδίο όπως παρουσιάζονται στο πρόγραμμα Safer Internet plus 2005–2008, χωρίς τροποποιήσεις. Πρόκειται για το σενάριο βάσης .

- Επιλογή 2 : Τροποποίηση – προσαρμογή του πεδίου εφαρμογής των τρεχουσών δραστηριοτήτων και προσθήκη νέων δραστηριοτήτων για την αντιμετώπιση νέων κινδύνων και βελτίωση της αποτελεσματικότητας.

- Επιλογή 3 : Επιβράδυνση - περιορισμός της κλίμακας των δραστηριοτήτων.

- Επιλογή 4 : Παύση – πλήρης διακοπή των δραστηριοτήτων.

Ανάλυση του αντίκτυπου των πολιτικών επιλογών

Οι πολιτικές επιλογές αξιολογήθηκαν ως προς το σενάριο βάσης (επιλογή 1) με τα ακόλουθα κριτήρια:

- Κοινωνικός αντίκτυπος

- Οικονομικός αντίκτυπος

- Δαπάνες δημόσιας διοίκησης

- Βαθμός συνοχής με τους πολιτικούς στόχους

- Προστιθέμενη αξία και τήρηση της αρχής της επικουρικότητας

- Εφικτότητα/σκοπιμότητα.

Επιλογή 1: Καμία αλλαγή

Η επιλογή αυτή (το σενάριο βάσης) στοχεύει στην εξασφάλιση συνέχειας των κεκτημένων στα προηγούμενα προγράμματα.

Η επιλογή 1 είναι βιώσιμη και θα δημιουργήσει σημαντικό αριθμό αποτελεσμάτων, ιδίως κοινωνικού χαρακτήρα, καθώς θα είναι σημαντικό εν εξελίξει μέσο για τον περιορισμό των επιγραμμικών κινδύνων για τα παιδιά. Ωστόσο, θα παρουσιάσει επίσης ελλείψεις κατά την αντιμετώπιση μεταβαλλόμενων και εμφανιζόμενων χρήσεων και συμπεριφορών. Σε επιχειρησιακό επίπεδο, πρέπει να αναπτυχθούν και να εφαρμοστούν συμπληρωματικές αντίρροπες στρατηγικές απέναντι στους κινδύνους αυτούς. Τούτο δεν καλύπτεται επαρκώς με την επιλογή 1.

Επιλογή 2: Προσαρμογή του πεδίου εφαρμογής

Η επιλογή αυτή σημαίνει περαιτέρω ανάπτυξη συνεκτικής στρατηγικής για την καταπολέμηση των βλαβερών συνεπειών των επιγραμμικών τεχνολογιών σε επίπεδο ΕΕ. Αποτελείται από δύο βασικούς άξονες: συνέχιση των δραστηριοτήτων που έχουν αναπτυχθεί στα προηγούμενα προγράμματα και βελτίωση νέων στρατηγικών έναντι επερχόμενων εξελίξεων, συμπεριλαμβανομένων πρώιμων, προληπτικών δράσεων.

Σε σύγκριση με το σενάριο βάσης, η επιλογή 2 καταπολεμά αποτελεσματικότερα τις βλαβερές συνέπειες των επιγραμμικών τεχνολογιών, δεδομένου ότι θα μπορεί καλύτερα να προσαρμόσει τα μέτρα στο μεταβαλλόμενο τοπίο, καθώς η πρόκληση δεν έχει στατικό αλλά δυναμικό χαρακτήρα. Για να είναι γνήσια αποτελεσματική, πρέπει η μελλοντική πολιτική να εξασφαλίζει τη συνέχεια των δομών και δράσεων που έχουν συγκροτηθεί σταδιακά και, ταυτόχρονα, να δημιουργεί νέες αντίρροπες στρατηγικές που ανταποκρίνονται στα εμφανιζόμενα φαινόμενα και στα σενάρια κινδύνων. Απαιτούνται νέες προσεγγίσεις, που δεν περιλαμβάνονται στο σενάριο βάσης.

Κατά τη δημόσια διαβούλευση υπογραμμίστηκε ότι μεγάλος αριθμός θεμάτων που συνδέονται με τα μεταβαλλόμενα μοντέλα χρήσης των επιγραμμικών τεχνολογιών δεν έχουν ακόμη γίνει ικανοποιητικά κατανοητά. Απαιτείται διεύρυνση της βάσης γνώσεων ώστε να αναπτυχθούν αποτελεσματικές αντίρροπες στρατηγικές. Η επιλογή 2 ανταποκρίνεται σε αυτήν την ανάγκη.

Επιλογή 3: Επιβράδυνση

Η επιλογή αυτή σημαίνει ότι θα διατηρηθεί ο πυρήνας των δραστηριοτήτων που έχουν αναπτυχθεί κατά το παρελθόν και έχουν κριθεί ικανοποιητικές. Ωστόσο, θα περιοριστεί η κλίμακα των δραστηριοτήτων, καθώς και ο βασικός προϋπολογισμός κατά 40%. Δεν θα αναληφθούν νέες πρωτοβουλίες.

Η επιλογή 3 είναι εφικτή και, με μεγάλη πιθανότητα, αναμένεται ότι θα έχει αντίκτυπο σε επιχειρησιακό επίπεδο. Θα συμβάλει στον περιορισμό των επιγραμμικών κινδύνων για τα παιδιά, παρέχοντας τη δυνατότητα δημιουργίας μηχανισμών όπου το κοινό θα μπορεί να καταγγέλλει παράνομο επιγραμμικό περιεχόμενο, όπως επίσης θα αυξήσει την ευαισθητοποίηση. Ωστόσο, η επιλογή 3 είναι μόνο μια ελάχιστη λύση. Δεν θα οδηγήσει σε περαιτέρω δράσεις ούτε θα ανταποκριθεί σε νέες προκλήσεις. Από τη θετική πλευρά, μπορεί να αναμένεται μακροπρόθεσμα περαιτέρω περιορισμός της πρόσβασης σε παράνομο περιεχόμενο, δεδομένου ότι υπάρχει τάση για καλύτερο έλεγχο του θέματος αυτού, αλλά, από την αρνητική πλευρά, μπορεί να αναμένεται ότι η διανομή παράνομου περιεχομένου θα πραγματοποιείται σε αυξανόμενο βαθμό μέσω άλλων καναλιών (επικοινωνία ομοτίμων, κινητά τηλέφωνα τρίτης γενιάς κλπ.). Προς τούτο θα απαιτηθούν δράσεις που δεν είναι σε θέση να αποφέρει η επιλογή 3.

Επιλογή 4: Παύση

Η παύση της χρηματοδότησης δραστηριοτήτων στο πεδίο της ασφαλέστερης χρήσης επιγραμμικών τεχνολογιών σημαίνει ότι η Επιτροπή δεν πρόκειται να αναλάβει πλέον γενική οριζόντια δράση στο πεδίο αυτό και ότι δεν θα ασκηθεί προδραστική πολιτική στον τομέα, σε επίπεδο ΕΕ. Η επιλογή αυτή δεν φαίνεται να είναι βιώσιμη· η παθητική προσέγγιση πιθανότατα θα έχει αρνητικές συνέπειες στη διάσταση των κινδύνων που αντιμετωπίζουν τα παιδιά κατά την χρήση επιγραμμικών τεχνολογιών. Κάθε υποχώρηση στην αντιμετώπιση των εν λόγω κινδύνων θα οδηγήσει σε καταστάσεις έκθεσης σε βλαβερές και παράνομες δραστηριότητες. Ο πιθανός μακροπρόθεσμος αρνητικός αντίκτυπος θα είναι πολύ μεγάλος.

Για τη διατήρηση του επιπέδου της ευαισθητοποίησης του κοινού ως προς την διαδικτυακή ασφάλεια για τα παιδιά, επίπεδο που έχει βελτιωθεί με το προηγούμενο πρόγραμμα, θα απαιτηθεί συνέχιση των προσπαθειών. Σε αντίθετη περίπτωση, θα χαθεί η κτηθείσα δυναμική και θα διακυβευθούν οι προσπάθειες που καταβλήθηκαν κατά το παρελθόν.

Σύγκριση των στρατηγικων επιλογων πολιτικησ

Οι γενικές επιλογές πολιτικής συγκρίνονται βάσει τεσσάρων κριτηρίων κοινωνικού αντίκτυπου και τεσσάρων κριτηρίων οικονομικού αντίκτυπου. Ο συνδυασμός των εν λόγω κριτηρίων καθιστά δυνατό τον προσδιορισμό της επιλογής που θα απέδιδε τη βέλτιστη αναλογία μεταξύ κοινωνικών και οικονομικών αποτελεσμάτων. Η βαθμολογία απονέμεται σε κάθε κριτήριο στο πλαίσιο κάθε επιλογής.

Το αποτέλεσμα της αξιολόγησης έχει ως εξής:

Επίπεδο θετικού αντίκτυπου | Επιτευχθείσα βαθμολογία[3] | Επιλογή |

Μέγιστος αντίκτυπος | 29 | Επιλογή 2 προσαρμογή του πεδίου εφαρμογής |

24 (βάση) | Επιλογή 1 καμία αλλαγή |

21 | Επιλογή 3 επιβράδυνση |

Ελάχιστος αντίκτυπος | 16 | Επιλογή 4 παύση |

Έπειτα από την ανάλυση προτιμήθηκε η επιλογή 2 , ως στρατηγική που ανταποκρίνεται καλύτερα στους προσδιορισμένους στόχους της εκτίμησης του αντίκτυπου και, ταυτόχρονα, παρουσιάζει τη βέλτιστη αναλογία μεταξύ κοινωνικού αντίκτυπου και οικονομικών πτυχών .

Το αποτέλεσμα αυτό υποστηρίζεται σαφώς από τη δημόσια διαβούλευση, δεδομένου ότι οι ενδιαφερόμενοι σχεδόν ομόφωνα τάχθηκαν υπέρ της διατήρησης και ενίσχυσης των δράσεων, καθώς και υπέρ της διατύπωσης νέων. Στα σχόλια επισημάνθηκε σαφώς η αντιμετώπιση των νέων αναγκών στο μελλοντικό πρόγραμμα. Οι συστάσεις αφορούσαν σε μεγάλο βαθμό τους επερχόμενους νέους κινδύνους για τα παιδιά και τις αντίστοιχες δράσεις. Τις συστάσεις αυτές πραγματεύεται ικανοποιητικά η επιλογή 2.

Πρόταση για νέο πρόγραμμα

H τελική επιλογή, η επιλογή 2, συνίσταται σε συνεκτική στρατηγική βάσει των αρχών της συνέχειας (ενίσχυση των επιτευγμάτων των προηγούμενων πρωτοβουλιών συνεκτιμώντας τα διδάγματα) και της βελτίωσης (αντιμετώπιση νέων απειλών, βελτιωμένη κατανόηση της εξέλιξης της έως τώρα συμπεριφοράς και νέων απειλών, εξασφάλιση και εμβάθυνση της ευρωπαϊκής προστιθέμενης αξίας, διεύρυνση της διεθνούς εμβέλειας).

Ευρωπαϊκή προστιθέμενη αξία και αρχή της επικουρικότητας

Η Κοινότητα θα ενθαρρύνει τη βέλτιστη πρακτική στα κράτη μέλη παρέχοντας κατευθύνσεις και υποστήριξη για ευρωπαϊκής κλίμακας συγκριτική αξιολόγηση, δικτύωση και διεύρυνση της βάσης γνώσεων. Οι εθνικές δραστηριότητες θα συμβάλουν στη δημιουργία «πολλαπλασιαστικού αποτελέσματος», αποβλέποντας σε καλύτερη κατανομή της βέλτιστης πρακτικής. Η περαιτέρω χρήση δοκιμασμένων εργαλείων, μεθόδων, στρατηγικών και τεχνολογιών ή πρόσβαση σε επικαιροποιημένα δεδομένα σε ευρωπαϊκή κλίμακα θα ενθαρρύνει την οικονομική απόδοση και αποτελεσματικότητα των συντελεστών σε επίπεδο κράτους μέλους.

Το πρόγραμμα στοχεύει στη μεγιστοποίηση της συνέργειας με εθνικές δραστηριότητες μέσω δικτύωσης και κοινοτικών πρωτοβουλιών. Οι προτεινόμενες δραστηριότητες στηρίζονται τμηματικά σε αποτελέσματα που έχουν επιτευχθεί κατά τη διάρκεια προηγούμενων δράσεων και θα συμπληρώσουν δράσεις που έχουν δρομολογηθεί στο πλαίσιο άλλων κοινοτικών προγραμμάτων και πρωτοβουλιών (συγκεκριμένα, Πρόληψη και Καταπολέμηση του Εγκλήματος, Νεολαία σε Δράση, Δάφνη ΙΙΙ) για την αποφυγή της επανάληψης προσπαθειών και τη μεγιστοποίηση του αντίκτυπου.

Η διάρθρωση του νέου προγράμματος

Η συγκεκριμένη πολιτική θα έχει ως συνολικό στόχο την προαγωγή ασφαλέστερης χρήσης των επιγραμμικών τεχνολογιών, ιδίως για τα παιδιά, και μπορεί να υποδιαιρεθεί σε τέσσερεις κύριες δράσεις, που επιδιώκουν τους παραπάνω καθορισμένους γενικούς στόχους:

- Δράση 1: Περιορισμός του παράνομου περιεχομένου και αντιμετώπιση βλαβερής επιγραμμικής συμπεριφοράς

- Δράση 2: Προαγωγή ασφαλέστερου επιγραμμικού περιβάλλοντος

- Δράση 3: Ευαισθητοποίηση του κοινού

- Δράση 4: Συγκρότηση βάσης γνώσεων.

Οικονομική αποδοση

Αιτιολόγηση του κόστους της προτεινόμενης δράσης

Από δημοσιονομική άποψη, το κόστος του προβλεπόμενου προγράμματος παραμένει σχετικά χαμηλό. Ο προγραμματισμένος συνολικός προϋπολογισμός ύψους 55 εκατ. ευρώ αντιστοιχεί σε ετήσιο προϋπολογισμό 11 εκατ. ευρώ.

Οικονομική απόδοση του μηχανισμού χρηματοδότησης

Το πρόγραμμα θα υλοποιηθεί με έμμεσες δράσεις – κατά περίπτωση προσκλήσεις για υποβολή προτάσεων και προσκλήσεις υποβολής προσφορών/διαγωνισμοί – και θα περιλαμβάνει διεθνείς δραστηριότητες. Η ανάλυση έχει καταδείξει ότι τα ίδια αποτελέσματα δεν είναι δυνατόν να επιτευχθούν με χαμηλότερο κόστος.

Παρακολούθηση και αξιολογηση

Η υλοποίηση του προγράμματος συμπεριλαμβανομένης της παρακολούθησης, θα είναι αρμοδιότητα του προσωπικού της Επιτροπής. Η παρακολούθηση του προγράμματος θα είναι συνεχής και θα περιλάβει δύο αξιολογήσεις του προγράμματος από εξωτερικούς αναδόχους και πληροφορίες απευθείας από τους δικαιούχους, οι οποίοι θα υποβάλλουν εκθέσεις σε τακτά διαστήματα, σύμφωνα με κριτήρια – δείκτες επιδόσεων.[pic][pic][pic][pic][pic][pic][pic][pic][pic]

[1] Τελική έκθεση αξιολόγησης του σχεδίου δράσης για ασφαλέστερη χρήση του Ίντερνετ (2003-2004), IDATE, Μάιος 2006, σ. 23.

[2] Τελική έκθεση αξιολόγησης του σχεδίου δράσης για ασφαλέστερη χρήση του Ίντερνετ (2003-2004), IDATE, Μάιος 2006, σ. 26.

[3] Η βαθμολογία κυμαίνεται από 0 έως 48.